Det er ikke kun på fodboldbanen at AaB scorer. Nu er der også overskud i kassen. - Blandt andet de flotte sportslige resultater, der den 15. maj kulminerede med AaB Fodbolds tredje danske mesterskab inden for 14 år, har allerede i første kvartal haft en positiv afsmitning på resultatet, siger AaB's bestyrelsesformand Per Søndergaard. Men der er stadig dele af koncernen der halter efter med hensyn til indtjening og overskud. - Omkring de øvrige aktiviteter skal vi stadig forbedre os, men det er væsentligt at nævne, at vores nettoomsætning i første kvartal af 2008 er steget med 20 procent i forhold til samme kvartal i 2007, siger formanden. AaB A/S forventer fortsat et overskud i 2008 i niveauet 25 mio. kr. før skat. Dog skal salget af etape 2 af ejendommen på Hadsundvej gennemføres før det resultat bliver virkelighed. Ifølge Per Søndergaard er man i dialog med flere interesserede købere og håber snart at kunne indgå en aftale på tilfredsstillende vilkår.

Opsummering:
Resultatet i AaB A/S for første kvartal 2008 viser et overskud på 3,6 mio. kr. før skat og resultatet er 11,9 mio. kr. bedre end for den tilsvarende periode af 2007.